Source: https://spotrebitelskecentrum.sk/informacie/cestovnej-agenture-invia-sk-chcu-zakazat-vymahanie-penazi-cez-sud/
Timestamp: 2020-05-27 03:51:27+00:00

Document:
Spotrebiteľské Centrum sa koncom apríla obrátilo na súd so žalobou voči cestovnej agentúre Invia.sk s.r.o., ktorou chce zakázať vymáhanie doplatkov tzv. „Šikovnej zálohy“.
Cestovná agentúra poskytovala svojim klientom možnosť zakúpenia zájazdu tak, že uhradia iba zanedbateľnú časť ceny zájazdu (55,00 eur) pri podpise zmluvy o zájazde. Službu nazýva agentúra “Šikovná záloha”. Spotrebiteľ sa v zmysle zmluvných podmienok zaviaže v splátkach alebo jednorazovo doplatiť cenu zájazdu. V priebehu uzatvárania zmluvy o zájazde však cestujúci nie je žiadnou formou informovaný o skutočnosti, že uzatvorením zmluvy o zájazde s využitím služby “Šikovná záloha” čerpá od Invie pôžičku.
Kameňom úrazu je zmluvná pokuta 0.1 % denne
Z článku 3.9 obchodných podmienok Invie: „Pre prípad omeškania s vrátením požičanej čiastky podľa odstavca 3.8 sa Cestujúci zaväzuje uhradiť Invii zmluvnú pokutu vo výške 0,1 % dlžnej čiastky za každý deň omeškania až do zaplatenia. Týmto potom nie je dotknuté právo na náhradu škody a právo na uhradenie zákonných úrokov z omeškania.“
Invii v prípade omeškania s úhradou splátky ceny zájazdu vzniká nárok na uplatňovanie si neprimeraného plnenia vo forme zmluvnej pokuty vo výške 0,1 % za každý deň omeškania, čo predstavuje 36,5 % p. a. a súčasne úroku z omeškania.
O tejto skutočnosti však spotrebiteľ nie je vopred riadne, jednoznačne a zrozumiteľne informovaný. Naviac ide o konanie v rozpore s kogentným ustanovením § 517 ods. 1 a ods. 2 Občianskeho zákonníka. Tieto ustanovenia Občianskeho zákonníka vylučujú súčasné uplatňovanie úroku z omeškania a poplatku z omeškania (zmluvnej pokuty).
V zmysle §14 ods. 2 zákona č. 170/2018 Z.z. o zájazdoch je cestovná kancelária alebo cestovná agentúra predávajúca zájazd – žalovaná, povinná poskytnúť cestujúcemu informácie o platobných podmienkach vrátane povinnosti cestujúceho zaplatiť zálohu a jej výšku, platobných podmienkach pre zaplatenie zvyšnej časti ceny alebo o povinnosti poskytnúť na žiadosť inú finančnú zábezpeku a o podmienkach, ktoré sa na ňu vzťahujú.
Odvolávaním sa na obchodné podmienky v zmluve o zájazde nie je podľa názoru Spotrebiteľského Centra splnená podmienka poskytnutia jasnej a jednoznačnej informácie cestujúcemu. Povinnosť žalovanej by bolo možné považovať za splnenú, vtedy ak by bol cestujúci upozornený na čerpanie pôžičky i zmluvnú pokutu vo výške 0,1 % denne v samotnej zmluve o zájazde.
Nevrátila vám cestovná kancelária peniaze? Obráťte sa na súd kým je čas.
Informácie podľa §14 odsekov 1 až 4 zákona o zájazdoch sa poskytujú jednoznačným, zrozumiteľným a určitým spôsobom; ak sa tieto informácie poskytujú písomne, musia byť čitateľné. V zmysle § 17 znáša dôkazné bremeno, že informácie podľa § 14 až 16 boli riadne poskytnuté cestovná kancelária alebo cestovná agentúra predávajúca zájazd alebo cestovná kancelária sprostredkujúca spojené služby cestovného ruchu.
Podľa Spotrebiteľského Centra, je spôsob a rozsah zásahu do práv spotrebiteľov je v súvislosti so skutočnosťou, že cestujúci – spotrebiteľ si od žalovanej nemienil požičať žiadne peniaze neprijateľný, v rozpore s dobrými mravmi a požiadavkami odbornej starostlivosti žalovanej.
Podanou žalobou, žiada Spotrebiteľské Centrum súd, aby cestovnej agentúre Invia.sk prikázal zdržať sa vymáhania peňažného plnenia, uplatňovania nárokov a používania zmluvnej podmienky podľa čl. 3.9. VOP v voči spotrebiteľom, ktorí nemohli nastúpiť na zájazd z dôvodu mimoriadnej situácie vyhlásnej vládou Slovenskej republiky dňa 16. 3. 2020 a/alebo odstúpili od zmluvy o zájazde z dôvodu opatrení na zabránenie šírenia vírusu SARS-CoV-2.

References: súd 
 § 517
 §14
 súd 
 §14
 § 17
 § 14
 čl. 3